Document ID: 32013R0877

REGOLAMENT TA’ DELEGA TAL-KUMMISSJONI (UE) Nru 877/2013
tas-27 ta’ Ġunju 2013
li jissupplimenta r-Regolament (UE) Nru 473/2013 tal-Parlament Ewropew u tal-Kunsill dwar dispożizzjonijiet komuni għall-monitoraġġ u l-valutazzjoni tal-abbozzi tal-pjanijiet baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 473/2013 tal-Parlament Ewropew u tal-Kunsill tal-21 ta’ Mejju 2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjanijiet baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro (1), u b’mod partikolari l-Artikolu 10(3) tiegħu,
Billi:
(1)
Ir-Regolament (UE) Nru 473/2013 jistabbilixxi monitoraġġ aktar mill-qrib għall-Istati Membri li l-munita tagħhom hija l-euro li jinsabu fi proċedura ta’ defiċit eċċessiv permezz ta’ rekwiżiti ta’ rappurtar addizzjonali li jimmiraw biex jiżguraw il-prevenzjoni u l-korrezzjoni bikrija ta’ kwalunkwe devjazzjoni mir-rakkomandazzjonijiet tal-Kunsill jew deċiżjonijiet biex jingħata avviż biex jiġi kkorreġut defiċit eċċessiv.
(2)
Monitoraġġ bħal dan jikkumplimenta l-obbligi ta’ rappurtar eżistenti stabbiliti fl-Artikolu 3(4)(a) u l-Artikolu 5(1)(a) tar-Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (2) li jeħtieġu li Stat Membru f’proċedura ta’ defiċit eċċessiv soġġetta għal Rakkomandazzjoni tal-Kunsill magħmula b’konformità mal-Artikolu 126(7) tat-Trattat jew avviż magħmul b’konformità mal-Artikolu 126(9) tat-Trattat għandu jirrapporta lill-Kunsill u lill-Kummissjoni dwar l-azzjoni meħuda sabiex jikkoreġi d-defiċit eċċessiv. Ir-rapport għandu jinkludi l-miri għan-nefqa u d-dħul tal-gvern u għall-miżuri diskrezzjonarji kemm fuq in-naħa tan-nefqa kif ukoll tad-dħul b’mod konsistenti mar-rakkomandazzjoni tal-Kunsill, kif ukoll l-informazzjoni dwar il-miżuri meħuda u n-natura ta’ dawk previsti biex jintlaħqu l-miri.
(3)
Ir-Regolament (UE) Nru 473/2013 jikkumplimenta dan ir-rapportar inizjali billi jobbliga l-ħtieġa ta’ rappuratar aktar frekwenti minn Stati Membri li l-munita tagħhom hija l-euro li għandhom defiċit eċċessiv. Dawn tal-aħħar se jkollhom jirrappurtaw lill-Kummissjoni u lill-Kumitat Ekonomiku u Finanzjarju (KEF) kull sitt xhur jekk ikunu soġġetti għal Rakkomandazzjoni tal-Kunsill magħmula b’konformità mal-Artikolu 126(7) u kull tliet xhur jekk ikunu suġġetti għal Deċiżjoni tal-Kunsill li jagħtu avviż skont l-Artikolu 126(9) tat-TFUE dwar l-azzjoni meħuda sabiex jikkoreġu d-defiċit eċċessiv. Ir-rappurtar għandu jinkludi, għall-amministrazzjoni ġenerali u s-subsetturi tagħha, l-eżekuzzjoni baġitarja matul is-sena, l-impatt baġitarju ta’ miżuri diskrezzjonarji meħuda kemm fuq in-naħa tal-infiq kif ukoll fuq in-naħa tad-dħul, il-miri tal-infiq u d-dħul tal-gvern, kif ukoll informazzjoni dwar il-miżuri adottati u n-natura ta’ dawk mistennija sabiex jintlaħqu l-miri. Dan ir-rappuratar aktar frekwenti se jgħin lill-Kummissjoni u lill-KEF biex jimmonitorjaw kontinwament jekk l-Istat Membru konċernat ikunx fit-triq it-tajba biex jikkoreġi d-defiċit eċċessiv.
(4)
Skont l-Artikolu 10(3) tar-Regolament (UE) Nru 473/2013, il-kontenut ta’ dan ir-rappurtar addizzjonali għandu jiġi speċifikat mill-Kummissjoni. Dan l-att iddelegat jipprovdi qafas ċar għall-informazzjoni biex tiġi rrappurtata minn Stati Membri li l-munita tagħhom hija l-euro u li jkunu soġġetti għal proċedura ta’ defiċit eċċessiv. Ir-rappurtar stabbilit minn dan ir-Regolament delegat se jipprovdi perspettiva strutturata u armonizzata tas-sitwazzjoni baġitarja tal-Istati Membri kkonċernati. Ir-rapport għandu jkun fih dejta annwali u trimestrali sabiex jipprovdi dettalji dwar korrezzjoni kontinwa. Id-dejta għandha tiġi rrappurtata fuq bażi tal-kassa u tad-dovuti (skont is-sistema Ewropea ta’ kontijiet nazzjonali ESA) sabiex ikun hemm fehim aħjar tad-dinamika tal-qagħda baġitarja. Minħabba li l-proċedura ta’ defiċit eċċessiv tista’ tkun miftuħa fuq il-bażi ta’ nuqqas ta’ konformità ma’ xi waħda bejn defiċit jew tad-dejn mal-PDG, valuri ta’ referenza tat-Trattat, l-evoluzzjoni tal-iżviluppi mill-komponenti ewlenin mid-defiċit u d-dejn tal-gvern ġenerali għandhom jiġu rrappurtati.
(5)
Id-dejta attwali rappurtata taħt dan l-att iddelegat għandha tkun konsistenti ma’ dejta rrapportata lill-Eurostat fil-kuntest tal-proċedura ta’ defiċit eċċessiv,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi l-ispeċifikazzjonijiet li jikkonċernaw il-kontenut tar-rapporti li jistgħu jiġu mitluba mill-Kummissjoni minn Stati Membri li l-munita tagħhom hija l-euro li jkunu soġġetti għal proċedura ta’ defiċit eċċessiv.
Artikolu 2
L-istruttura u l-kontenut tar-rappurtar
1. Ir-rapporti msemmija fl-Artikolu 1 ikollhom l-istruttura li ġejja:
-
Bilanċi attwali, l-iżviluppi tad-dejn, u pjanijiet baġitarji aġġornati għall-perjodu ta’ korrezzjoni għall-amministrazzjoni ġenerali u s-subsetturi tagħha;
-
Deskrizzjoni u kwantifikazzjoni tal-istrateġija fiskali f’termini nominali u strutturali (komponent ċikliku tal-bilanċ, netti ta’ miżuri ta’ darba jew temporanji) biex tikkoreġi d-defiċit eċċessiv sad-data ta’ skadenza stipulata mill-Kunsill fid-dawl tal-aħħar rakkomandazzjoni tal-Kunsill jew deċiżjoni li jingħata avviż skont l-Artikolu 126(7) jew l-Artikolu 126(9) tat-TFUE, li jinkludi tagħrif iddettaljat dwar il-miżuri baġitarji ppjanati jew diġà meħuda biex jintlaħqu dawn il-miri u l-impatt baġitarju tagħhom.
2. Ir-rapporti għandhom jinkludu tabelli kif indikat fl-Anness ta’ dan ir-Regolament.
Artikolu 3
Dħul fis-seħħ
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri skont it-Trattati.
Magħmula fi Brussell, is-27 ta’ Ġunju 2013.

Labels: 12
2
15
19